Ons kon nie by Hanglip oor die Soutpansberg kom nie, omdat lae digte wolke oor hierdie wonderlike berg gehang het. Noël, ‘n baie bekwame vlieënier het toe besluit ons moet weswaarts vlieg, by Vivo verby en om die “punt””van die Soutpansberg agterom vlieg.
Ek is so dankbaar dat ons dit gedoen het, want ons is oor die soutpanne (vandaar Soutpansberg se naam) en kon duidelik vanuit die lug die onderaardse riviere (wat bo in die berg ontspring) sien.
Ek vermoed die N1 is ‘n waterskeiding vir riviere wat (by Waterpoort) weswaarts loop en oos van die hoofpad ooswaarts loop.
Ons is toe agter by Waterpoort verby, oor die N1 en daar kry ons toe CoAL se nuwe myn. CoAL vertel hulle is besig met “bulk sampling” – die neem van groot monsters vir ontleding. Máár die destydse Iscor het al in die jare tagtig prospekteerwerk hier gedoen en gesien die steenkool hier is van ‘n baie hoë gehalte. Waarom daar nog monsters geneem moet word, is nie duidelik nie. Dis vrae wat ek aan CoAL gevra het. Ek wag nog vir hul antwoorde.